**Kúpna zmluva č...**

uzatvorená podľa § 409 a nasl. zákona č. 513/1991 Zb. Obchodný zákonník v znení neskorších predpisov a podľa zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov

(ďalej len „Zmluva“)

medzi

Názov: **Pôdohospodárska platobná agentúra**

Sídlo: Hraničná 12, 815 26 Bratislava

V mene ktorej koná: Mgr. Jozef Kiss, MA, generálny riaditeľ

IČO: 30 794 323

IČ DPH: SK2021781630

IBAN:

BIC / SWIFT:

(ďalej len „**Kupujúci**“)

a

Obchodné meno:

Sídlo:

V mene ktorej koná:

Zapísaná: v obchodnom registri Okresného súdu ........, odd.: ........, vl.č. ............

IČO:

IČ DPH:

BIC/ SWIFT:

 (ďalej len „**Predávajúci**“)

(ďalej spolu „Kupujúci“ a „Predávajúci“ aj ako „Zmluvné strany“)

PREAMBULA

1. Kupujúci vyhlásil v súlade so zákonom č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov (ďalej len „zákon o verejnom obstarávaní“) verejné obstarávanie na predmet zákazky „Materiálno technické zabezpečenie pre zamestnancov zúčastňujúcich sa procesu vymáhania neoprávnene poskytnutých finančných prostriedkov“ (ďalej len „verejné obstarávanie“).
2. Na základe vyhodnotenia ponúk vo verejnom obstarávaní bola vybraná ponuka Predávajúceho ako ponuka úspešného uchádzača. Vzhľadom na túto skutočnosť a predloženú ponuku Predávajúceho sa Zmluvné strany v slobodnej vôli a v súlade s platnými právnymi predpismi Slovenskej republiky (ďalej len „SR“) rozhodli uzatvoriť túto Zmluvu.

**Článok I**

Predmet Zmluvy

1. Predmetom Zmluvy je záväzok Predávajúceho dodať Kupujúcemu tovar a previesť na neho vlastnícke právo k dodanému tovaru a záväzok Kupujúceho prevziať tovar a zaplatiť za tovar kúpnu cenu podľa Článku II. tejto Zmluvy.
2. Podrobná špecifikácia tovaru, ktorý je Predávajúci povinný dodať Kupujúcemu v súlade s touto Zmluvou je uvedená v prílohe č. 1, ktorá tvorí neoddeliteľnú súčasť tejto Zmluvy.

**Článok II.**

**Zmluvná cena**

1. Kúpna cena za dodávaný tovar v rozsahu Čl. I. Zmluvy je stanovená v zmysle zákona č. 18/1996 Z. z. o cenách v znení neskorších predpisov a na základe dohody Zmluvných strán, a to vo výške: ................EUR (slovom .....................eur), v ktorej sú započítané všetky náklady Predávajúceho súvisiace s dodaním tovaru, dopravy do miesta dodania, náklady súvisiace s reklamáciou (servisnou podporou) v zmysle čl. VI. tejto Zmluvy a akékoľvek iné náklady Predávajúceho.
2. K cene uvedenej v bode 1 tohto článku Zmluvy bude pripočítaná DPH podľa platných predpisov v čase uskutočnenia zdaniteľného plnenia.
3. Zmluvné strany berú na vedomie, že kúpna cena uvedená v ods. 1 tohto článku Zmluvy bude uhrádzaná z účelovo vyčlenených finančných prostriedkov pridelených za tento účel zo strany poskytovateľa, ktorým je Ministerstvo pôdohospodárstva a rozvoja vidieka Slovenskej republiky.

**Článok III.**

**Platobné podmienky**

1. Predávajúcemu vzniká právo na zaplatenie ceny uvedenej v Čl. II tejto Zmluvy riadnym a včasným splnením jeho záväzku spôsobom a v mieste dodania v súlade s touto Zmluvou.
2. Podkladom pre zaplatenie je faktúra vystavená Predávajúcim a preukázateľne doručená Kupujúcemu. Predávajúci má právo vystaviť faktúru až po riadnom a včasnom splnení jeho záväzku spôsobom a v mieste dodania v súlade s touto Zmluvou.
3. Všetky faktúry vystavené v zmysle tejto zmluvy musia obsahovať všetky náležitosti ustanovené podľa zákona č. 222/2004 Z. z. o dani z pridanej hodnoty v znení neskorších predpisov, údaje v zmysle tejto Zmluvy, číslo tejto Zmluvy a číslo bankového účtu uvedené v záhlaví tejto Zmluvy. Neoddeliteľnou prílohou faktúry musí byť dodací list v zmysle čl. IV tejto Zmluvy.
4. Ak akákoľvek faktúra vystavená v zmysle tejto Zmluvy nebude obsahovať náležitosti dohodnuté v tejto Zmluve má Kupujúci právo vrátiť faktúru Predávajúcemu na prepracovanie. Splatnosť takto vystavenej a vrátenej faktúry sa zruší a nová splatnosť v súlade s bodom 5 tohto článku Zmluvy začne plynúť dňom preukázateľného doručenia opravenej a správne vystavenej faktúry.
5. Lehota splatnosti riadne vystavenej a doručenej faktúry je do 30 dní odo dňa jej preukázateľného prvého doručenia Kupujúcemu.

**Článok IV.**

**Miesto, čas a spôsob dodania tovaru**

1. Miestom dodania tovaru je sídlo Kupujúceho.
2. Predávajúci je povinný dodať tovar do miesta dodania tovaru v celom rozsahu najneskôr
do pätnásť dní od nadobudnutia účinnosti Zmluvy.
3. Prevzatie tovaru v mieste dodania bude potvrdené oprávnenou osobou Kupujúceho uvedenou v bode 4 tohto Článku na dodacom liste, ktoré vyhotoví Predávajúci a na ktorom bude uvedená špecifikácia tovaru v druhoch a v množstvách, miesto a dátum prevzatia tovaru. Dodací list podpíšu oprávnené osoby obidvoch zmluvných strán po riadnom dodaní tovaru.
4. Predávajúci vyrozumie o termíne dodania tovaru oprávnenú osobu Kupujúceho na prevzatie tovaru, ktorým je len pre účely tejto Zmluvy .Mgr. Samuel Macik alebo ním určená osoba najmenej tri pracovné dni pred jeho dodaním. Uvedená osoba vykoná v mieste dodania kontrolu dodaného tovaru a svojím podpisom potvrdí list dodací list.
5. Dodanie tovaru do miesta dodania sa uskutoční výhradne v pracovné dni a v pracovnom čase, ktorý je určený Kupujúcim (pondelok – piatok, 07:00 – 15:00 hod.)
6. Predávajúci sa zaväzuje dodať spolu s tovarom všetky doklady, ktoré sú potrebné na prevzatie a na užívanie tovaru ako aj ďalšie doklady.
7. Dopravu do miesta dodania je povinný zabezpečiť Predávajúci na vlastné náklady a nebezpečenstvo tak, aby bola zabezpečená ochrana pred jeho poškodením a znehodnotením. Za škodu spôsobenú porušením tejto povinnosti zodpovedá Predávajúci.

**Článok V.**

**Vlastnícke právo**

1. Predávajúci vyhlasuje, že je výlučným vlastníkom tovaru, že na ňom neviaznu žiadne práva tretích osôb a že nie je daná žiadna prekážka, ktorá by mu bránila s tovarom podľa tejto Zmluvy disponovať.
2. Zmluvné strany sa dohodli, že Kupujúci nadobúda vlastnícke právo k dodanému tovaru jeho prevzatím v mieste dodania, čo bude potvrdené podpisom dodacieho listu v súlade s touto Zmluvou.
3. Nebezpečenstvo škody na tovare prechádza na Kupujúceho momentom prevzatia tovaru od Predávajúceho.

**Článok VI.**

**Zodpovednosť za vady tovaru, záruka, reklamácie**

1. Predávajúci je povinný dodať tovar v dohodnutom množstve, akosti a vyhotovení podľa tejto Zmluvy. Tovar musí spĺňať všetky požadované kvalitatívne parametre a úžitkové vlastnosti podľa tejto Zmluvy.
2. Predávajúci garantuje, že dodaný tovar je nový, doteraz nepoužívaný a zodpovedá požadovanej kvalite a podmienkam dohodnutým v tejto Zmluve.
3. Predávajúci poskytuje Kupujúcemu záruku za akosť tovaru spočívajúcu v tom, že dodaný tovar bude v záručnej dobe spôsobilý na použite na účel dohodnutý touto Zmluvou a/alebo obvyklý účel a že si zachová obvyklé vlastnosti a/alebo vlastnosti dohodnuté touto Zmluvou. Záručná doba začína plynúť nasledujúci deň po dni riadneho prevzatia tovaru osobou oprávnenou konať za Kupujúceho vo veciach prevzatia tovaru a trvá 24 mesiacov, a to aj v prípade, ak dôjde k odstúpeniu od tejto Zmluvy niektorou zo Zmluvných strán, alebo oboma Zmluvnými stranami.
4. Kupujúci v prípade zistenia vady resp. vád na dodanom tovare tieto oznámi (Reklamácia) Predávajúcemu bez zbytočného odkladu po ich zistení. Reklamácia môže byť podaná písomne, elektronicky e-mailom, telefonicky.
5. Reklamácia musí obsahovať označenie vady, popis, ako sa prejavuje a voľbu Kupujúceho z nárokov z vád tovaru podľa ust. § 436 a nasl. Obchodného zákonníka.
6. Predávajúci je povinný oprávnenú Reklamáciu vyriešiť do 30 dní odo dňa jej riadneho oznámenia.
7. Záručná doba sa predlžuje o počet kalendárnych dní, počas ktorých nebol dodaný tovar plne funkčný po dobu dlhšiu než 24 hodín, ak táto nefunkčnosť bola spôsobená vadou v záručnej dobe, riadne oznámenou Kupujúcim Predávajúcemu.
8. Reklamáciu možno uplatniť do posledného dňa záručnej doby, pričom i reklamácia odoslaná prostredníctvom poštového podniku v posledný deň záručnej doby Predávajúcemu, sa považuje za uplatnenú včas.
9. Predávajúci zodpovedá aj za vady, ktoré sa vyskytnú po uplynutí záručnej doby, pokiaľ boli spôsobené porušením jeho povinností.

**Článok VII.**

**Zodpovednosť za škodu**

1. Pokiaľ porušením povinností Predávajúceho, vyplývajúcich zo všeobecne záväzných právnych predpisov, alebo tejto Zmluvy, vznikne Kupujúcemu v dôsledku použitia či užívania tovaru akákoľvek škoda, zodpovedá za ňu Predávajúci a to bez ohľadu na zavinenie. Náhrada škody sa riadi príslušnými ustanoveniami Obchodného zákonníka.
2. Kupujúci je oprávnený požadovať od Predávajúceho náhradu škody v celom rozsahu aj v prípade, že ide o porušenie povinnosti, na ktorú sa vzťahuje zmluvná pokuta.
3. Predchádzajúce ustanovenia bodu 1 a 2 tohto Článku platia aj potom, ako dôjde k odstúpeniu od tejto Zmluvy niektorou zo Zmluvných strán, alebo oboma Zmluvnými stranami.

**Článok VIII.**

**Zmluvná pokuta**

1. V prípade omeškania Predávajúceho s dodaním tovaru podľa bodu 2 Čl. IV tejto Zmluvy je Kupujúci oprávnený fakturovať Predávajúcemu zmluvnú pokutu vo výške 0,5 % z ceny tovaru bez DPH, uvedenej v Článku II. tejto Zmluvy za každý aj začatý deň omeškania a Predávajúci je povinný zmluvnú pokutu uhradiť.
2. V prípade, ak Predávajúci nevyrieši písomne podanú Reklamáciu, v lehote podľa bodu 6 Článku VI tejto Zmluvy, je Kupujúci oprávnený, počnúc dňom nasledujúcim po uplynutí lehoty na vyriešenie Reklamácie, fakturovať Predávajúcemu zmluvnú pokutu vo výške 100,- Eur za každý aj začatý deň omeškania a za každú jednotlivú vadu osobitne a Predávajúci je povinný zmluvnú pokutu uhradiť.
3. Splatnosť uplatnených sankcií v zmysle tohto Článku Zmluvy je do 30 dní odo dňa preukázateľného doručenia príslušnej faktúry druhej Zmluvnej strane. Platby za ne budú uhrádzané výlučne bezhotovostne na bankové účty uvedené v záhlaví tejto Zmluvy.
4. Zaplatením zmluvnej pokuty nie je dotknutý nárok na náhradu vzniknutej škody, pričom zmluvná pokuta sa nezapočítava na náhradu škody.
5. Povinnosť zaplatiť zmluvnú pokutu trvá aj po skončení platnosti tejto Zmluvy, ako aj potom, čo dôjde k odstúpeniu od nej jednou, alebo oboma Zmluvnými stranami.

**Článok IX.**

**Ostatné ustanovenia**

1. Predávajúci je povinný pri plnení tejto Zmluvy postupovať s odbornou starostlivosťou a dodržiavať všeobecne záväzné predpisy a podmienky tejto Zmluvy.
2. V prípade, ak sa Predávajúci zapisuje do registra partnerov verejného sektora (ďalej len „register") v zmysle zákona o registri partnerov verejného sektora, zaväzuje sa, že bude v registri zapísaný aspoň počas doby trvania tohto zmluvného vzťahu. Predávajúci sa zároveň zaväzuje zapísať sa do registra aj kedykoľvek počas trvania tohto zmluvného vzťahu, pokiaľ dôjde k takej zmene okolností, ktorá zápis Predávajúceho do registra v zmysle zákona o registri partnerov verejného sektora vyžaduje.
3. Predávajúci je povinný oznámiť Kupujúcemu všetky zmeny, ktoré budú v registri podľa bodu 2 tohto článku Zmluvy vo vzťahu k nemu vykonané, a to do 5 dní, odkedy k zápisu zmeny do registra došlo.
4. Ak si Predávajúci nesplní povinnosti uvedené v bode 2 tohto článku Zmluvy alebo ak nastanú okolnosti uvedené v ust. § 15 zákona o registri partnerov verejného sektora, Kupujúci je oprávnený neplniť, čo mu ukladá táto Zmluva, pričom nie je v omeškaní a toto neplnenie sa nepovažuje za porušenie Zmluvy. Predávajúci nie je oprávnený uplatňovať si v tomto prípade voči Kupujúcemu akúkoľvek náhradu škody alebo sankcie.

**Článok X.**

**Ukončenie zmluvy**

1. Zmluvné strany sa dohodli, že zmluvný vzťah založený touto Zmluvou je možné ukončiť :
2. vzájomnou písomnou dohodou Zmluvných strán
3. odstúpením od Zmluvy.
4. Porušením povinností dohodnutých Zmluvnými stranami v Zmluve jednou zo Zmluvných strán vzniká druhej Zmluvnej strane právo odstúpiť od Zmluvy.
5. Odstúpenie je možné aj od čiastočne splnenej Zmluvy.
6. V prípade podstatného porušenia tejto Zmluvy je odstupujúca strana oprávnená od Zmluvy odstúpiť, ak to písomne oznámi druhej Zmluvnej strane bez zbytočného odkladu po tom, čo sa o tomto porušení dozvedela.
7. Zmluvné strany označujú porušenie Zmluvy za podstatné:
8. ak Predávajúci poruší povinnosť dodať tovar dohodnutom množstve, akosti a vyhotovení podľa tejto Zmluvy a/alebo dodaný tovar nespĺňa všetky požadované kvalitatívne parametre a úžitkové vlastnosti podľa tejto Zmluvy,
9. ak Predávajúci poruší povinnosť dodať tovar v termíne uvedenom v bode 2 Článku IV tejto Zmluvy,
10. ak nastanú okolnosti uvedené v ust. § 15 zákona o registri partnerov verejného sektora alebo ak Predávajúci poruší povinnosti uvedené v bode 2 Článku IX. tejto Zmluvy,
11. strata oprávnenia na vykonávanie činností, ktorá bezprostredne súvisí s predmetom tejto Zmluvy,
12. ak sa preukáže, že Predávajúci v ponuke predloženej vo verejnom obstarávaní predložil nepravdivé doklady, alebo uviedol nepravdivé, neúplné, alebo skreslené údaje,
13. ak je voči Predávajúcemu vedené konkurzné konanie, alebo reštrukturalizačné konanie, je v konkurze, v reštrukturalizácii, bol proti nej zamietnutý návrh na vyhlásenie konkurzu pre nedostatok majetku,
14. ak Predávajúci vstúpil do likvidácie, alebo bola na neho zriadená nútená správa,
15. ak je voči Predávajúcemu vedený výkon rozhodnutia (napr. podľa zákona č. 233/1995 Z. z. o súdnych exekútoroch a exekučnej činnosti (Exekučný poriadok) a o zmene a doplnení ďalších zákonov v znení neskorších predpisov, zákona Slovenskej národnej rady č. 563/2009 Z. z. o správe daní (daňový poriadok) a o zmene a doplnení niektorých zákonov a pod.),
16. ak tak ustanovuje táto Zmluva alebo osobitný zákon.
17. V prípade, že dôjde k porušeniu tejto Zmluvy, ktoré Zmluvné strany neoznačili ako podstatné, platia pri odstúpení od Zmluvy pravidlá upravené príslušnými ustanoveniami Obchodného zákonníka.
18. Oznámenie o odstúpení musí byť podpísané štatutárnym orgánom odstupujúcej Zmluvnej strany a nadobúda účinnosť dňom jeho doručenia do sídla druhej Zmluvnej strany uvedeného v tejto Zmluve.
19. V prípade odstúpenia od Zmluvy, zmeny Zmluvy, alebo dočasného prerušenia plnenia z dôvodu porušenia Zmluvy, zaplatí Zmluvná strana porušiteľa druhej Zmluvnej strane všetky preukázané náklady a škody, ktoré jej z tohto dôvodu vzniknú.
20. Ak oprávnená Zmluvná strana nevyužije právo odstúpiť od Zmluvy, vzniká porušujúcej Zmluvnej strane povinnosť pristúpiť na primeranú zmenu Zmluvy v tej časti, ktorá bola porušením dotknutá a uhradiť spôsobenú škodu, ktorá vznikla v súvislosti s porušením záväzku. Oprávnená Zmluvná strana môže dočasne prerušiť plnenie svojich záväzkov až do doby, pokým porušujúca Zmluvná strana je v omeškaní a pokiaľ omeškané záväzky nesplní a nedohodne zmenu Zmluvy z dôvodu dočasného prerušenia.

**Článok XI.**

**Doručovanie**

1. Zmluvné strany sa dohodli, že všetky písomnosti sa budú doručovať na adresu ich sídla uvedenú v záhlaví tejto Zmluvy. Písomnosti budú doručované prostredníctvom pošty doporučene, pričom zásielka (písomnosť) sa bude považovať za doručenú dňom jej prevzatia adresátom – zmluvnou stranou, dňom, kedy zmluvná strana odmietne zásielku prevziať, alebo dňom, kedy pošta vráti doručovanú zásielku odosielajúcej zmluvnej strane ako neprevzatú v odbornej (úložnej) lehote alebo s oznámením adresát neznámy, prípadne ako zásielka nedoručená.

**Článok XII.**

**Záverečné ustanovenia**

1. Práva a povinnosti Zmluvných strán, ktoré nie sú upravené touto Zmluvou, sa riadia právnymi predpismi SR, najmä ustanoveniami Obchodného zákonníka.
2. Všetky spory, ktoré vzniknú z plnenia tejto Zmluvy budú Zmluvné strany riešiť predovšetkým dohodou a vzájomným rokovaním.
3. Akákoľvek zmena tejto Zmluvy sa môže urobiť len formou chronologicky očíslovaných písomných dodatkov k nej, ak nie je v tejto Zmluve uvedené inak.
4. Táto Zmluva je vyhotovená v piatich rovnopisoch, pričom Kupujúci obdrží po tri vyhotovenia a Predávajúci po dve vyhotovenia.
5. Táto Zmluva nadobúda platnosť dňom jej podpísania oboma zmluvnými stranami a účinnosť dňom nasledujúcim po dni jej zverejnenia v Centrálnom registri zmlúv v zmysle ustanovenia § 47a ods. 1 Občianskeho zákonníka.
6. Zmluvné strany vyhlasujú, že táto Zmluva bola uzatvorená slobodne a vážne, určite a zrozumiteľne, nie v tiesni a za nápadne nevýhodných podmienok a na znak súhlasu so zmluvou k nej pripájajú svoje podpisy.
7. Žiadna zo zmluvných strán nie je oprávnená svoju pohľadávku postúpiť inému.

Prílohy:

 1.Opis predmetu zákazky

 2. Cenová ponuka na predmet zákazky

V Bratislave, dňa ................ V ............................., dňa ................

za Kupujúceho: za Predávajúceho:

................................................ ........................................................

 Mgr. Jozef Kiss, MA konateľ

 generálny riaditeľ

Pôdohospodárska platobná agentúra